El vicepresident segon del Consell visita Xirivella per a avaluar la reconstrucció després de la DANA
05 de febrer de 2025

El vicepresident segon del Consell, Francisco Gan Pampols, ha visitat hui Xirivella per a conéixer de primera mà l'estat de la reconstrucció del municipi després de les devastadores inundacions causades per la DANA el passat octubre. Acompanyat per l'alcaldessa Paqui Bartual, el vicepresident ha recorregut les zones més afectades i ha sigut informat sobre les actuacions dutes a terme fins al moment.

L'alcaldessa Bartual ha expressat el seu agraïment per la visita: "Agraïsc la visita del vicepresident; crec que ha quedat ben clar i hem posat de manifest quina és la realitat de Xirivella i quines són les actuacions i les mesures que hem pres a cap. El vicepresident s'ha pres bona nota que necessitem millorar el nostre transport i el barranc de La Saleta. És molt necessària aqueixa infraestructura perquè no tornen a passar aquest tipus d'inundacions o, almenys, salvaguardar, en la mesura que siga possible, que no vinga tanta aigua a totes les cases i defensa el nostre polígon industrial i la nostra zona comercial."

Des del primer moment, l'Ajuntament ha implementat mesures per a la recuperació del municipi. "Hem pres mesures des del primer moment, amb maquinària que no teníem i que hem anat aconseguint i, com veieu, el resultat ha sigut molt bo; dins del que cap, ja va tornant a la normalitat. Queda molt per fer i estem ara en la fase de reconstrucció. Estem ara amb la pintura viària, canviarem també el mobiliari urbà afectat, els jocs infantils... S'ha fet un llistat de totes les necessitats, infraestructures que han sigut danyades i anem actuant en cadascuna d'elles."

L'alcaldessa també ha destacat la magnitud dels danys patits: "tenim dos col·legis que han sigut greument perjudicats, el nostre polígon industrial és un dels més perjudicats i un 77% del nostre comerç local ha sigut afectat. A més, el tema del transport, que ja era un problema a Xirivella, s'ha vist agreujat amb la DANA. Lluitarem per millorar eixe transport perquè els veïns de Xirivella tinguen el servei que es mereixen."

Quant a les infraestructures hidràuliques, Bartual ha subratllat: "és urgent que s'actue en el Barranc de la Saleta, que aqueixes infraestructures arriben, i és important que els barrancs estiguen monitorats perquè, si tornara a passar, que per desgràcia torne a passar, estiguem atents i tinguem les dades en temps real i que siguen factibles per a poder prendre mesures. Això és el més urgent."

L'alcaldessa ha proporcionat xifres sobre l'impacte en el teixit empresarial local: "més de 200 empreses s'han vist afectades en el polígon. Som dels municipis el polígon industrial dels quals s'ha vist majoritàriament afectat quant a empreses."

El vicepresident segon del Consell ha reconegut l'esforç de l'Ajuntament “la recuperació a Xirivella és extraordinària. El més cridaner és el que no es veu. No es veu atur, botigues tancades, fang, no es veu la línia de fang que costa molt llevar. Això demostra que prendre decisions encertades des del primer minut disminueix el grau d'afecció de catàstrofes com aquestes. Tot el que s'inverteix en prevenció s'estalvia en recuperació".

Gan Pampols ha assegurat que la Generalitat treballarà de manera coordinada amb el consistori per a impulsar les inversions necessàries que reforcen la seguretat del municipi enfront de futurs temporals.